Bevelsraad besin Maandag oor rampregulasiesFoto bloot ter illustrasie. (Foto: Mika Baumeister / Unsplash) “Daar is nie meer ŉ ramp nie en die land se gesondheidstelsel is ook nie onder druk nie. Baie van die Covid-19-regulasies wat nou nog geld, is heeltemal oorbodig en behoort afgeskaf te word.” Só het Connie Mulder, hoof van die Solidariteit Navorsingsinstituut (SNI), aan Maroela Media gesê in die lig van berigte dat die Covid-19-bevelsraad weer Maandag vergader. Mulder meen die enigste besluit wat die bevelsraad hoef te neem, is om die ramptoestand geheel en al op te hef. “Die bevelsraad kan eintlik alle regulasies laat vaar. Ons moet nou na ŉ mate van normaliteit terugkeer. Siektes is iets waarmee die mensdom al eeue lank saamleef. Deur dít te sê, maak ek nie Covid-19 as ‘siekte’ af nie; daar is egter wel nou hulpbronne om die virus te beheer.” Die ramptoestand is die afgelope twee jaar, sedert die aanvang van die pandemie in Maart 2020, maandeliks verleng. eNCA berig dat pres. Cyril Ramaphosa die land sal toespreek sodra die bevelsraad ŉ besluit oor die pad vorentoe geneem het. Prof. Shabir Madhi, dekaan van Wits se Fakulteit vir Gesondheidsdienste, het aan eNCA gesê dit lyk of die bevelsraad die “wetenskap ignoreer” en nog steeds regulasies soos die dra van maskers wil behou. Hy sê hoewel hy hoop die bevelsraad sal die regte besluite neem, vrees hy dat dit dalk nie gaan gebeur nie. Madhi het hom al verskeie kere oor Suid-Afrika se Covid-19-rampregulasies uitgespreek. Lockdown is obsolete – and doing more harm than good.SA should not have limitations on gatherings and other existing lockdown restrictions in place, says Shabir Madhi, professor of vaccinology at the University of the Witwatersrand.https://t.co/jfgLceYBaY@ShabirMadh — Wits Faculty of Health Sciences (@WitsHealthFac) March 9, 2022 Better Covid vaccines are required, but we no longer at “code red” and time to rebuild livelihoods, economies and all other facets of life that was impacted over the past two years; especially in fragile low and middle income countries. — Shabir Madhi (@ShabirMadh) February 24, 2022 In ŉ onlangse plasing op Twitter het Madhi ook gesê daar is “geen rede dat kinders maskers by skole moet dra nie”. There is NO need for children to still be wearing masks in schools. Besides them usually not wearing it correctly( which is very uncomfortable for prolonged period) most of the time, the type of masks they use provide little protection in preventing or acquiring infections. — Shabir Madhi (@ShabirMadh) March 2, 2022 Die DA het ook ŉ beroep op die regering in dié verband gedoen. Solidariteit het hom vroeër vanjaar tot die hof gewend in ŉ poging om die ramptoestand finaal te skrap. Die regering het aangedui dat hy dié aansoek in die hof gaan teenstaan en die saak sal op 20 April aangehoor word. Die burgerregteorganisasie AfriForum het ook met ŉ afsonderlike hofgeding begin om eindelik die voortsetting van die huidige ramptoestand as ongeldig te verklaar.